Loď Ever Given v marci 2020
**Zablokovanie Suezského prieplavu 2021** bol námorný incident 400 metrov dlhej kontajnerovej lode *Ever Given*, ktorá 23. marca 2021 o 07:40 východoeurópskeho času vyšla na plytčinu v Suezskom prieplave v Egypte, čím ho na 6 dní zablokovala. Loď zasiahla piesočná búrka a silný vietor s rýchlosťou až 74 kilometrov za hodinu, ktorý ju vychýlil z kurzu, no úrad spravujúci prieplav uviedol, že to nebol hlavný dôvod vychýlenia lode z kurzu, ale skôr by mohlo ísť o technickú poruchu alebo ľudské zlyhanie. Príčina incidnetu sa stále vyšetruje. Plavidlo narazilo čelom na plytčinu na jednom z brehov prieplavu a uviazlo, čím úplne zablokovalo prieplav a zabránilo priechodu akýchkoľvek plavidiel. Kvôli zablokovaniu prieplavu čakalo na jeho koncoch viac ako 400 lodí.

Pozadie
-------

Suezský prieplav bol otvorený v roku 1869 a je jednou z najdôležitejších obchodných ciest na svete. Špecialista na námornú dopravu Camille Egloff z Boston Consulting Group poznamenal, že „všetka doprava prichádzajúca z Ázie prechádza cez Suezský prieplav", čo z nej robí „absolútne kritický" priechod.

Cez prieplav prepláva približne päťdesiat lodí denne. Podľa odhadu New York Times prieplavom „pretečie" „5 percent globálne obchodovanej surovej ropy a 10 percent ropných produktov".

Loď
---

Loď *Ever Given* patrí taiwanskej spoločnosti Evergreen Marine. Plavila sa pod panamskou vlajkou rýchlosťou 24 km/h ako piata v konvoji lodí. *Ever Given* je 400 metrov dlhá, 59 metrov široká a s kapacitou 20-tisíc štandardných kontajnerov má výtlak 220-tisíc ton.

Incident
--------

Príčinou incidentu mohol byť silný vietor. V mieste incidentu je kanál široký len 200-225 metrov, čo je menej než štvornásobok šírky lode.

Deň po zablokovaní bolo najmenej 15 ďalších plavidiel ukotvených v prístavoch a okolo 200 lodí stálo v rade, aby preplávali cez prieplav, kým sa situácia nevyrieši.

Bill Kavanagh, lektor a bývalý kapitán Írskej národnej námornej akadémie, označil plavbu Suezským prieplavom za „veľmi zložitú a vysoko rizikovú operáciu".
V rokoch pred incidentom narazilo v Suezskom prieplave na plytčinu množstvo lodí. Väčšina z týchto nehôd mala relatívne malý vplyv na dopravu v Suezskom prieplave.

Dopady
------

Asi 12 percent celkového svetového obchodu sa pohybuje Suezským prieplavom. Odborníci varovali, že tento incident bude mať pravdepodobne za následok oneskorenie prepravy predmetov každodennej potreby pre zákazníkov po celom svete. Námorný historik Sal Mercogliano pre agentúru Associated Press uviedol: „Každý deň, kedy je kanál uzavretý ... nákladné lode a tankery nedovážajú do Európy potraviny, palivo a priemyselné výrobky a tovar z Európy sa nevyváža na Ďaleký východ.

Alternatívna trasa pre námornú dopravu medzi Áziou a Európou je okolo afrického kontinentu, cesta je dlhá približne 9 000 kilometrov a prejsť ju trvá asi 10 dní.

Ešte pred zablokovaním prieplavu ceny za námornú prepravu stúpli niekoľkonásobne. Dôvodom rastu bol nedostatok kontajnerov pre dopravu.

Referencie
----------

1. ↑  ČTK. V Suezskom prieplave prerušili prevádzku. Každý deň stojí viac ako devať miliárd dolárov. *Hospodárske noviny* (Bratislava: MAFRA Slovakia), 2021-03-24. Dostupné online [cit. 2021-03-27]. ISSN 1336-1996.
2. ↑  TA3 ČTK TASR. Suezský prieplav je opäť voľný. Loď sa podarilo vyslobodiť. *TA3* (Bratislava: C.E.N.), 2021-03-29. Dostupné online [cit. 2021-03-30]. [nefunkčný odkaz]
3. ↑  TASR. Vietor nebol hlavnou príčinou, prečo loď uviazla v Suezskom prieplave. *SME* (Bratislava: Petit Press), 2021-03-27. Dostupné online [cit. 2021-03-27]. ISSN 1335-4418.
4. ↑  ČTK. S loďou uviaznutou v Sueze mierne pohli, kedy ju však uvoľnia, nie je isté. *SME* (Bratislava: Petit Press), 2021-03-27. Dostupné online [cit. 2021-03-27]. ISSN 1335-4418.
5. ↑  Pravda. Blokáda Suezu sa skončila, Ever Given smeruje von z kanála. *Pravda* (Bratislava: Perex), 2021-03-29. Dostupné online [cit. 2021-03-30]. ISSN 1336-197X.
6. 1 2 3  VASILKO, Tomáš. Gigantickú loď otočil vietor. Suezský prieplav môže byť zablokovaný dni až týždne. *Denník N* (Bratislava: N Press), 2021-03-25. Dostupné online [cit. 2021-03-26]. ISSN 1339-844X.
7. ↑  TOMEK, Radoslav. Naštvaná Chirana: ako globálny nedostatok kontajnerov kradne zisky aj slovenskému priemyslu. *Denník N* (Bratislava: N Press), 2021-03-25. Dostupné online [cit. 2021-03-27]. ISSN 1339-844X.

Zdroj
-----

*Tento článok je čiastočný alebo úplný preklad článku 2021 Suez Canal obstruction na anglickej Wikipédii.*